Gypsy Rose Blanchard har slettet alle sosiale medier
For tre måneder siden slapp Gypsy Rose Blanchard (32) ut av fengsel. Torsdag forsvant hun helt fra sosiale plattformer. I 2016 ble amerikanske Gypsy Rose Blanchard (32) dømt til ti års fengsel for medvirkning til drapet på sin 48 år gamle mor, Dee Dee Blanchard.  Drapet sjokkerte hele USA. Historien om livet til 32-åringen er blitt brettet ut i flere dokumentarer og dramaserier, deriblant HBOs «Mommy Dead and Dearest». 28. desember i fjor ble Gypsy Rose løslatt fra Chillicothe fengsel i Missouri. Etterpå opplyste hun blant annet at hun hadde giftet seg i fengselet. Angrer på intervjuer Siden har Louisiana-kvinnen gitt mange intervjuer. Men det skulle hun nå gjerne hatt ugjort. I en TikTok-video torsdag, skal Gypsy Rose ha uttalt at hun angrer, og at hun vil «beklage til alle hun har støtt ved sin mangel på ansvarsfølelse» den siste tiden. Ikke minst skal hun ha beklaget alt hun stilte opp på den første måneden etter løslatelsen. – Jeg lærer. Og jeg tar ansvar for min del. Og jeg gjorde noe dumt. Alt borte Videoen er siden slettet. Det er også alle 32-åringens sosiale kanaler, men People og andre amerikanske medier omtaler saken. Før hun gikk «offline», skal Gypsy Rose ha sagt at hun er takknemlig for «å ha fått en ny sjanse i livet». – Jeg har definitivt et godt støttesystem. Og jeg tror jeg nå må begynne å lytte til mitt eget indre i stedet for all støyen i sosiale medier. Når det er sagt, tusen takk for at dere lyttet, uttalte 32-åringen før hun senere slettet videoen. En ikke navngitt kilde opplyser til People at Gypsy Rose gikk til det skrittet å slette sine kontoer etter råd fra tilsynsfører. Tilsynsføreren skal angivelig være opptatt av at 32-åringen ikke setter seg i en situasjon som gjør at hun på nytt havner på kant med loven. – For familien min, ektemannen min og min far, er jeg bare Gypsy. Og de elsker meg for den jeg er, uttalte Blanchard i torsdagens video. Hun skal også ha forklart at hun nå «tar små steg fremover». «The bitch is dead» I januar betrodde 32-åringen at hun hadde «mange herlige ting på gang», deriblant en ny dokuserie og en e-bok. Det var 14. juni i 2015 at Clauddine «Dee Dee» Blanchard ble funnet knivdrept i sitt eget hjem utenfor Springfield i Missouri i USA. Kort tid etter at Gypsy Rose skrev «The bitch is dead» på sin egen Facebook, ble hun og kjæresten på 28 år pågrepet. Kjæresten, Nicholas Godejohn, ble dømt for å ha utført drapet. Han soner livstid uten mulighet for prøveløslatelse. Gypsy Roses mor led trolig av Münchausen by proxy, en diagnose som går ut på at en person, ofte omsorgsperson, påfører en annen, ofte et barn, sykdom eller skade for at vedkommende selv kan få oppmerksomhet og medfølelse. Etterforskningen avslørte hvordan Gypsy Rose hadde vokst opp med vold og levd et liv i fangenskap. Under oppveksten fortalte moren omverdenen at Gypsy Rose var alvorlig funksjonshemmet og blant annet hadde epilepsi og leukemi. Moren fikk datteren til å bruke rullestol og oksygentank, selv om Gypsy Rose ikke egentlig var syk. – Ikke stolt Familien fikk støtte fra flere veldedige organisasjoner, og Gypsy Rose var til behandling hos flere leger. I et intervju med People etter løslatelsen, uttalte Gypsy Rose at hun ville endret fortiden hvis hun kunne.  – Ingen vil noensinne høre meg si at jeg er stolt over hva jeg gjorde, eller at jeg er glad for at hun er død. Jeg er ikke stolt av det, og jeg angrer hver eneste dag, sa hun. 
Gypsy Rose Blanchard (32) forsvant fra sosiale medier torsdag Kilder sier til People at det skjer etter råd fra tilsynsfører Gypsy Rose ble løslatt fra fengsel i romjulen i fjor etter å ha sittet inne, dømt for medvirkning til drap på sin egen mor Historien ble verdenskjent i HBO-dokumentaren «Mommy Dead and Dearest». Den løslatte kvinnen, som er blitt kjent langt utover USAs grenser, uttrykker anger for sine mange intervjuer Hun vil heretter «lytte til sitt eget indre i stedet for støyen i sosiale medier»